Kovo 2 d. 10 ir 13.00 val. Žvejų rūmų Didžioji salė

LIETUVOS NEPRIKLAUSOMYBĖS ATKŪRIMO 25-MEČIUI

"KAIP MES ŽAIDĖME REVOLIUCIJĄ"

Dokumentinis filmas

Filmą komentuoja režisierė ir scenarijaus autorė Giedrė Žickytė

Operatoriai: Audrius Kemežys, Eitvydas Doškus
Muzika: Viktoras Diawara
Filmo trukmė: 1 val. 10 min.
 
Filmas pasakoja istoriją apie pokštą, įvykusį 9-ojo dešimtmečio viduryje, kai Lietuvoje dar nebuvo jokių atgimimo ženklų, o per naujametį Kauno jaunųjų architektų karnavalą juokais atsirado roko grupė "Antis". Cirko dvasiai artimas įspūdingas grimas ir rekvizitai, stilizuoti pasirodymai, kandūs ir aštrūs tekstai kūrė agresyvią sovietinio gyvenimo karikatūrą. Greitai ir net patiems grupės nariams netikėtai jie tapo ryškiausiais Dainuojančios revoliucijos vėliavnešiais ir masiniu reiškiniu, įtraukusiu tūkstančius sekėjų.
Tai istorija apie mažą šalį, ypatingą jos laikotarpį ir žmones, kurie, nepaisydami situacijos pavojingumo, iškovojo nepriklausomybę su šypsena veide ir daina lūpose.
Filme panaudoti unikalūs kadrai iš asmeninių archyvų, taip pat galima išvysti muzikinių intarpų iš Roko maršų, skandalingo ir nepamirštamo roko grupės "Anties" pasirodymo Sovietų Sąjungos centrinės televizijos tiesioginiame eteryje, kitų grupės koncertų, išgirsti šių įvykių liudininkų komentarus. Filmas tikina, kad Lietuvos žmones "dainuojančiai revoliucijai" išjudino dainuojanti "Antis". Tai liudija įtrauktos filmuotos kronikos. Ne be kandžios ironijos filme pasakojama ir apie spalvingą grupės "Antis" įkvėpėjo ir lyderio Algirdo Kaušpėdo asmenybę.
"Anties" veikėjų karta - režisierės tėvų, irgi architektų, karta, todėl jai ši aplinka gerai pažįstama. Daugiau nei pusė šios istorijos sudėliota iš ne vienerius metus ieškotos ir kauptos archyvinės medžiagos, Roko maršų videometraštininkės žurnalistės Laimos Pangonytės, Lietuvos patrioto Albino Kentro ir kitų stebėtojų filmuotos medžiagos.
 

Filmas rekomenduojamas su vyresniųjų klasių mokiniais kalbantis apie Sąjūdžio laikus, asmens ir istorijos santykį, roko muzikos stiliaus sąsajas su nepriklausomybės judėjimais, aptariant dokumentinį kino žanrą.

